82 verkragting-beskuldigdes vas in Limpopoŉ Totaal van 82 mense wat van verkragting beskuldig word, is die afgelope drie weke in Limpopo in hegtenis geneem. Brig. Hangwani Mulaudzi, woordvoerder van die polisie, sê die beskuldigdes is gedurende die bewusmakingsveldtog van 16 dae van aktivisme teen vroue- en kindermishandeling in hegtenis geneem. Hy sê ŉ verdere 11 verdagtes is vir kinderverwaarlosing in hegtenis geneem. Mulaudzi sê die polisie soek steeds na ŉ verdere 42 verdagtes wat ook van verkragting beskuldig word. Lt.genl. Fannie Masemola, hoof van die polisie in Limpopo, sê die arrestasies is ŉ duidelike aanduiding dat die polisie die provinsie veiliger maak vir vroue en kinders. “Ek het opdrag gegee dat alle eenhede vir gesinsgeweld, kinderbeskerming en seksuele misdrywe wat verkragtingsake hanteer onsimpatiek moet wees wanneer hulle met verkragters te doen het.” Masemola het potensiële verkragters gewaarsku dat die polisie sal verseker dat die maksimum vonnis opgelê word.